24 sarnaqäwi: Joseyaw jilanakapar yant’i
JILANAKAPAX nayrjam jan sintt’asiri, qala chuymäsipkakpachati uk yatiñwa Joseyax munäna. Ukatwa akham säna: ‘Jumanakax uñaqanakäpxtawa, kawkjatcha markajax aynacht’ayañjamaski uk uñaqiriw jutapxtaxa’ sasa.
‘Janiw uñaqäpkti. Chiqa jaqinakäpxtwa. Nanakax mä sapa awkinikïpxtwa. Tunkapayanipxayätwa. Maynisti janiw nanakampïxarakiti, sullkïristi awkijampiw utankaski’ sapxänwa.
K’arisipxtaw sasaw Joseyax säna. Simeón sata jilaparuw carcelar katuntayäna, ukat mayninakarux manq’anakas apt’asitwa utar khitxäna. Ukampis akham sawayänwa: ‘Kutt’anipxäta ukhaxa, jumanakamp chika sullkïriruw irpanipxäta’ sasa.
Canaanar kutt’xasaxa, Jacob awkiparuw kunatï paskatayna uk yatiyapxäna. Jacob tatax wal llakisïna. ‘Joseyax janiw jiwasampïxiti, Simeonas ukhamaraki’ sasaw jachäna. ‘Benjamín sullk sullka wawajax janiw jumanakampi sarkaniti’ sänwa. Ukampis manq’ax pist’xän ukhaxa, Egiptot manq’a alaniñapatakixa, Jacob tatax Benjaminar jilanakapampi khitxakïnwa.
Ukat Joseyax jilanakapar jutaskir uñjäna. Benjamín sullkap uñjasax wal kusisïna. Jïsa, janipï khitisa uka aytat jaqix Joseyätap yatkäntixa. Ukat Joseyax 10 jilanakaparuw yant’äna.
Yanapirinakapampiw Joseyax jilanakapan q’ipinakapar manq’a phuqantayäna. Ukat jan yatiyasaw Benjaminan q’ipiparuxa mä yanapiripamp qullqit lurat copapa asantayäna. Ukatxa, Egiptot jay sarxapxäna ukhaw Joseyax yanapirinakapampi jilanakapar khitxatäna. Ukat akham sapxänwa: ‘¿Kunatsa uywirijan qullqit lurat copapa lunthatsunipxista?’ sasa.
‘Janiw nanakax kuna copsa lunthatasiniwayapkti,’ sapxänwa. ‘Khitin q’ipipattï katjapkäta ukarux jiwayapxam’ sapxiwa.
Ukatwa Joseyan yanapirinakapax taqinin q’ipinakap thaqsupxäna, ukat Benjaminan q’ipipatwa cop apsupxäna, kunjamtï akan uñaski ukhama. Ukat akham sapxänwa: ‘Jumanakax sarxapxasmawa, ukampis Benjaminax nanakampi kutt’añapawa’ sasa. ¿Jichhax kamacht’apxakinisa 10 jilanakapaxa?
Taqiniw Joseyan utaparu kutt’anipxäna. Joseyax akham sänwa: ‘Taqiniw utamar kutt’xapxasma, ukampis Benjaminaxa akan qhiparañapawa, uywatajjamaw akan irnaqani’ sasa.
Ukat Judá jilapaw akham sarakïna: ‘Nayatï jan sullkaj irpt’asita awkijan ukar sarxä ukhaxa, awkijax jiwaspawa, kunattix awkijan wali munatawa. Mirä amp suma, nayay akan uywatamjam irnaqä, sullkajarux khitxakimaya’ sasa.
Janiw jilanakapax nayrjamäxapxänti ukwa Joseyax uñjäna. Janiw nayrjam jan sintt’asiri, qala chuymäxapxänti. Ukat Joseyax kamachänsa uk jichhax uñjañäni.
Génesis 42:9-38; 43:1-34; 44:1-34.
Jiskt’äwinaka
- ¿Kunatsa Joseyax uñaqanakäpxtaw sasa jilanakapar säna?
- ¿Kunatsa Jacob tatax Benjaminar Egiptor khitxänxa?
- ¿Kunjamatsa Benjaminan q’ipipanxa qullqit lurat copax uñstäna?
- ¿Benjaminar jan katuntapxañapatakixa Judá jilapax kamsänsa?
- ¿Joseyan jilanakapaxa kunjam jaqinakäxapxänsa?
Yaqha jiskt’äwinakampi
- Liyt’añamawa Génesis 42:9-38.
Génesis 42:18 jisk’a t’aqan qillqatäki uka arunakaxa, ¿kunatsa Jehová Diosan markapan jichha tiempo irpirinakapatakix mä amtäwixa? (Neh. 5:15; 2 Cor. 7:1, 2.)
- Liyt’añamawa Génesis 43:1-34.
Rubenax jilïrïchïnsa, ¿kunatsa Judá jilapaw jilanakap lanti parlirïna sistanxa? (Gén. 43:3, 8, 9; 44:14, 18; 1 Cró. 5:2.)
Amuyatatxa, ¿kunjamatsa Joseyax jilanakapar yant’äna, ukat kunatsa? (Gén. 43:33, 34.)
- Liyt’añamawa Génesis 44:1-34.
Jilanakapampi jan uñt’ayasiñatakixa, ¿kuna jaq jamas tuküna? (Gén. 44:5, 15; Lev. 19:26.)
¿Kunjamatsa janiw nayrjam envidiasirïxapxänti uk Joseyan jilanakapax uñacht’ayapxäna? (Gén. 44:13, 33, 34.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn